**Magyarország hét csodája – fürdők, amelyeket muszáj kipróbálni még az idén**

Néhány forró, kánikulai héten ugyan már túl vagyunk, de biztosak lehetünk benne, hogy a nyárnak vannak még tartalékai. Jönnek még azok a napok, amikor két dologra vágyunk csupán: elnyújtózni a napernyő alatt és hűsölni egy kicsit a medencében. Most segítünk azoknak, akik már csak a helyszínt keresik: jöjjön hét olyan fürdő, amit – ha tehetik – okvetlenül iktassanak be a programba még idén nyáron!

Az úti cél kiválasztását nem bíztuk a véletlenre, [Az Év Fürdője 2016](http://azevfurdoje.hu/) esélyesei közül választottunk. A legnagyobb hazai fürdőversenyben, melyben három kategóriában, augusztus végéig keresik Magyarország legjobb fürdőit és strandjait, összesen több mint 60 000 szavazat érkezett az elmúlt két hónapban. Hogy pontosan kik állnak az élen, nem tudni, de a szervező, a termalfurdo.hu annyit elárult, hogy [azevfurdoje.hu](http://azevfurdoje.hu) oldalra érkező szavazatok alapján a következő hét fürdő – a teljesség igénye és sorrendiség nélkül – rengeteg fürdőző bizalmát elnyerte. Ha a következő strandolásunk helyszínét keressük, közülük választva nem lőhetünk mellé.

**Harkányi Gyógy- és Strandfürdő – most fiatalosabban**

A harkányi kénes víz gyógyító erejét jól ismerik a mozgásszervi vagy reumatikus panaszoktól szenvedők. A harkányi fürdő neve azonban ma már a gyógyulni vágyók mellett a pörgős, bulizós strandolást kedvelők kedvencei közé is bekerülhet, hiszen néhány hete nyílt meg a fürdő vadonatúj csúszdaparkja, ahol hétféle csúszdát próbálhatnak ki a kalandvágyók.

**Egri Termál- és Török Fürdő – hamam csodája**

A belvárostól néhány percre található fedett-nyitott élménysziget, az Egri Termálfürdő Magyarország egyik legszebb fürdőhelye, ligetes környezetben várja a gyógyulni, sportolni és szórakozni vágyókat. A csodálatosan felújított fürdőkomplexum része a nevezetes Török Fürdő a török hódoltság óta fogadja a vendégeket, ma már 6 medencével, magas színvonalú wellness- és gyógyászati szolgáltatással áll az érkezők rendelkezésére, akik akár „kezdőként” is kipróbálhatják a török fürdőkultúra legismertebb hagyományát, a testi-lelki tisztulásra használt hamamot is.

**Hagymatikum – zseniális építészeti alkotás Makón**

A Makovecz Imre Kossuth-díjas építész tervei alapján készült, Európában egyedülálló, organikus épület és a hozzá tartozó fürdőkomplexum Makó büszkesége. A Hagymatikum megépítésével a kivételes gyógyító erő hasonlóan kivételes környezetbe került. A Kaland medence névre keresztelt élménymedence már-már templomszerű hatást kelt, de van egyebek között Barlang és Sakk medence is a fürdőben.

**Orfű Aquapark – a baranyai dombok között megbúvó csoda**

Az Orfűi-tavak vidéke, az őket körülölelő dombok és erdők, csodálatos növény- és állatvilág Baranya egyik legszebb településévé teszi a Pécstől alig 20 kilométerre található községet. Az óriási zöld területen fekvő fürdőben több medence, rengetegféle csúszda, masszázs és pezsgőfürdő várja a vendégeket.

**Salvus víz és 136 méteres csúszda Bükkszéken**

Az eldugott bükki településen élvezhető hazánk egyik legnépszerűbb gyógyvize a Salvus, amely összetételét tekintve a világon egyedülálló, igen magas összes oldott anyag tartalmú gyógyvíz. Azt mondják, aki egyszer megérezte a 39 Celsius-fokos víz jótékony hatását, a falu különös atmoszféráját, biztos, hogy visszavágyik, hogy újra felkeresse azt. A komplexumban minden korosztály megtalálja a számítását, hiszen a gyógymedencék mellett úszó-, élmény- és gyerekmedence is várja a látogatókat, akik a bükkszékfürdői csúszdaparkban kipróbálhatják Közép-Európa egyik leghosszabb, 136 méteres csúszdáját is.

**Mészkőbarlang Miskolctapolcán**

A miskolctapolcai barlangfürdő az egyik legkülönlegesebb fürdőhelyszín Magyarországon. Egy hely, ahol a tekervényes barlangi járatok felfedezéséhez elég csupán egy fürdőruha. A kalandos búvóhelyeket rejtő fürdő útjait járva találunk fény- és hangterápiás fürdőt, de csábító a masszírozó zuhatag és pihentető medence is.

**Orosháza, ahol a családból senki sem fog unatkozni**

A Gyopárosfürdő Gyógy-, Park- és Élményfürdő a szabadtéri strandolás minden élményét biztosítja a fürdővendégek számára. Nincs olyan korosztály, amely ne találná meg a számítását a gyönyörűen gondozott, mintegy húszhektáros parkerdőben elterülő strandon. A tavon csónakázni és vízibiciklizni lehet, a fiataloknak az 50 méteres úszómedence, a legkisebbeknek pedig a gyermek-élménymedence szerez örömteli órákat.